**КОНКУРС**

**Пясняр сялянскай долі**

**Урок па прадмеце “Мая Радзіма -- Беларусь” у ІV класе**

**МЭТА:** азнаямленне вучняў са становішчам прыгонных сялян, з абаронцам працоўнага люду -- беларускім паэтам ХІХ ст. Ф. Багушэвічам.

**ЗАДАЧЫ:** разгледзець асноўныя паказчыкі заняволення сялян; пазнаёміць вучняў з жыццёвым шляхам Ф. Багушэвіча -- змагара за лепшае жыццё беларускага народа; развіваць у вучняў уменне выдзяляць ў тэксце асноўную думку, сцісла яе фармуляваць; выхоўваць беражлівыя адносіны да роднай зямлі, павагу да працы селяніна.

**ТЫП УРОКА:** вывучэнне новага матэрыялу.

**АБСТАЛЯВАННЕ:** падручнік “Чалавек і свет” (аўтары С. В. Паноў,

С. В. Тарасаў, І. А. Гімпель, В. Л. Белая, А. В. Вольскі),інтэрактыўная дошка(SMART Board), камп’ютар, карткі, відэазапіс для фізкультхвілінкі “Вясёлая мышка”.

**НЕАБХОДНАЕ ПРАГРАМНАЕ ЗАБЕСПЯЧЭННЕ**: Microsoft Office PowerPoint, Notebook 10.

**НА ДЫСКУ**: распрацоўка для інтэрактыўнай дошкі, карткі, ілюстрацыйны матэрыял.

**Ход урока**

1. **АРГАНІЗАЦЫЙНЫ МОМАНТ.**

Празвінеў званок і мы з вамі пачынаем працаваць. Закрыйце рукамі вочкі і ўявіце што-небудзь прыемнае, пяшчотнае: прыгожую кветку, сонечны праменьчык, ласкавую ўсмешку матулі. Адчуваеце, як вам становіцца добра, радасна, спакойна? Вось з такім цудоўным настроем мы і пачнём урок.

**II. ПРАВЕРКА ДАМАШНЯГА ЗАДАННЯ.**

На дошцы размешчаны прадметныя ілюстрацыі: царква, мячэць, касцёл, сінагога. Запісаны выраз з дамашняга параграфа:

*Кожны чалавек сам выбірае сабе веру (слайд 3).*

**Настаўнік.** Агучце назвы адлюстраванных на малюнках храмаў. Растлумачце сэнс запісанага выразу. *(Выказванні вучняў.)* Якая вера распаўсюджана на тэрыторыі нашай краіны? *(Хрысціянства.)* Вылучыце сярод адзначаных храмаў тыя, што адносяцца да хрысціянства. *(Адзін вучань выходзіць да дошкі і ў асобную групу размяшчае малюнкі царквы і касцёла.)* Чаму да хрысціянства адносіцца два розныя віды храмаў? *(Царква -- праваслаўны храм, касцёл -- каталіцкі.)*

**Работа ў групах.** Кожная група атрымлівае па картцы, на якой запісана адно з наступных слоў: *царква, манастыр або сабор*. Вучні за абмежаваны час павінны скласці невялікае выказванне (3 -- 4 сказы), якое раскрывае сэнс адзначанага паняцця.

Праверка: прадстаўнік групы агучвае атрыманае выказванне.

**Настаўнік.** У якім стагоддзі нашы продкі прынялі хрысціянства? *(У Х стагоддзі.)* У што верылі людзі ў дахрысціянскі перыяд? *(У многіх багоў, у розныя таямнічыя сілы, у злых і добрых духаў.)*

Вучням прапануецца разгадаць крыжаванку “Богі нашых продкаў”, змешчаную на дошцы.

1. Дух, які гаспадарыць у доме, мае выгляд старэнькага дзядка з сівой барадой *(слайд 4)*.
2. Вера ў многіх багоў.
3. Нячысцік, які валадарыць у вадаёмах, жыве ў адкрытай чыстай вадзе *(слайд 5)*.
4. Бог грому і маланкі *(слайд 6)*.
5. Бог сонца *(слайд 7)*.
6. Дух, які жыве ў лесе *(слайд 8)*.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  |  |  | 1д | а | 2м | а | 3в | і | к |
|  |  | 4п | я | р | у | н |  | а |  |  |
|  |  |  |  |  |  | а |  | д |  |  |
|  | 5д | а | ж | 7б | о | г |  | з |  |  |
|  |  |  |  | а |  | а |  | я |  |  |
|  |  |  |  | л |  | б |  | н |  |  |
|  |  |  |  | о |  | о |  | і |  |  |
|  |  |  |  | т |  | ж |  | к |  |  |
| 6 л | я | с | у | н |  | ж |  |  |  |  |
|  |  |  |  | і |  | а |  |  |  |  |
|  |  |  |  | к |  |  |  |  |  |  |

1. Дух, жытло якога знаходзіцца ў балотах *(слайд 9)*.

У якасці абагульнення і замацавання ведаў па тэме “У што верылі нашы продкі”, вучням прапануецца **гульнёвае практыкаванне** “Закончы сказ”. Клас падзяляецца на тры групы. За кожны правільны адказ група атрымлівае фішку, калі памыляецца -- права адказу пераходзіць да каманды-саперніцы.

***Матэрыял для правядзення гульні:***

1. Нашы продкі верылі ў розныя таямнічыя сілы, у існаванне добрых і злых духаў -- *…(лесуноў, хатнікаў, вадзянікоў).*
2. Нашы продкі пакланяліся Дажбогу *-- … (богу Сонца).*
3. Праваслаўныя ходзяць у *…(царкву).*
4. Прыняцце хрысціянства садзейнічала развіццю *…(культуры).*
5. Першы манастыр быў заснаваны *…(Рагнедай).*
6. Католікі ходзяць у*…(касцёл).*
7. Пры жыцці Е.Полацкай была пабудавана*…(Спаса-Ефрасіннеўская царква).*
8. У ХІ ст. хрысціянства падзялілася на *…(праваслаўе і каталіцызм).*
9. Яўрэі наведваюць *…(сінагогу).*

**IІІ. ВЫВУЧЭННЕ НОВАГА МАТЭРЫЯЛУ.**

**Настаўнік.** Разгледзьце малюнкі (рэпрадукцыі карцін розных мастакоў -- *слайды 10 -- 15*), што адлюстроўваюць сялянскі быт у мінулыя стагоддзі, і вызначце тэму ўрока. *(На ўроку мы даведаемся, як жылі людзі раней.)* Прачытайце загаловак параграфа. *(Пясняр сялянскай долі.)* Як вы разумееце значэнне дадзенага выразу? Хто такі пясняр? *(Выказванні вучняў.)* Паспрабуйце з апорай на змест карцін растлумачыць сэнс словазлучэння *сялянская доля*. Гэта доля якая? *(Цяжкая, гаротная, няшчасная, бедная.)* Пра што будуць песні ў песняра такой сялянскай долі? *(Выказванні вучняў.)* Сёння мы з вамі даведаемся пра жыццё простага народа падчас прыгоннага права і ўзгадаем чалавека, які выступаў абаронцам сялян, не баяўся гучна гаварыць пра іх падуладнае становішча. Працаваць мы будзем па плане *(слайд 16)*. Давайце яго агучым.

Вучні хорам зачытваюць пункты плана:

1. Заняволенне сялян.
2. Адмена прыгоннага права.
3. Ф. Багушэвіч – абаронца сялян.

**Настаўнік.** Пачнём размову з першага пункту плана: раскрыем паняцце “заняволенне сялян”. Што яно сабой уяўляла?

Вучням раздаюцца карткі, на якіх запісаны наступныя словы:

|  |  |
| --- | --- |
| сяляне |  |
| зямля |  |
| пан |  |
| прыгонны |  |
| свабода |  |

**Настаўнік.** Накартках у левым слупку стаяць апорныя словы першага абзаца параграфа. Прачытайце гэты абзац і выпішыце з яго ў другі слупок словы і выразы, якія раскрыюць сэнс кожнага слова і сувязі, што існавалі паміж адзначанымі паняццямі.

Пасля выканання задання арганізуецца франтальная праверка.

**Настаўнік.** Такім чынам можна зрабіць вывад, што галоўным багаццем з’яўлялася зямля, якая належала панам. За карыстанне зямлёй сяляне выконвалі павіннасць, што азначала адсутнасць свабоды, людзі былі заняволены. Пазбаўленне былой волі адбылося ў канцы 15 ст. Заняволенных сялян інакш называлі прыгоннымі.

Дзеці разглядаюць схему, што ўдакладняе паняцці “свабодны чалавек” – “прыгонны чалавек” *(слайд 17)*.

Валодаў **Зямля – галоўнае** Карыстаўся

уласнай **багацце** панскай

**(Свабодны) (Прыгонны)**

**Фізкультхвілінка “Вясёлая мышка”**

**Настаўнік.** Пераходзім да разгляду другога пункту плана: “Адмена прыгоннага права”. Па Маніфесту, падпісаннаму царом 19 лютага 1861 года, селянін атрымоўваў поўную асабістую волю. Стагоддзямі сяляне змагаліся за сваю свабоду. Калі раней памешчык мог адняць у прыгоннага ўсю яго маёмасць, сілком ажаніць, прадаць, разлучыць з сям'ёй і проста забіць, то з выхадам гэтага Маніфеста селянін атрымоўваў магчымасць вырашаць, дзе і як яму жыць. Ён мог ажаніцца, не пытаючы на то згоды памешчыка, мог самастойна заключаць здзелкі, адчыняць прадпрыемствы, пераходзіць у іншыя саслоўі. Усё гэта давала магчымасць развіцця сялянскага прадпрымальніцтва, спрыяла росту адыходу сялян на заробкі. Прачытайце другі абзац параграфа, вылучыце сказ, які адлюстроўвае яго галоўную думку. *(Зямлю сяляне маглі атрымаць толькі за вялікі грашовы выкуп.)* Якія два пытанні стаялі перад сялянамі? Зачытайце адказ у тэксце. *(Дзе ўзяць грошы на выкуп зямлі? Як пражыць без зямелькі?)* Уявіце сябе на месцы сялян. Чаму перад імі ўзніклі менавіта такія пытанні?

**Работа ў групах.**

Першая група знаходзіць адказ на пытанне: дзе ўзяць грошы на выкуп зямлі. Абгрунтоўваюць, чаму ў дадзеных абставінах знайсці грошы немагчыма.

Другая група тлумачыць, чаму селяніну без зямлі не пражыць.

Прадстаўнік кожнай групы зачытвае свае аргументы.

**Настаўнік.** Выкупныя плацяжы за зямлю былі настолькі вялікія, што яны ў тры разы перавышалі кошт зямлі. Да поўнага выкупу зямлі сяляне не мелі права карыстацца ёю. Які вывад можам зрабіць? Ці атрымаў свабоду і зямлю селянін пасля адмены прыгоннага права? *(Сяляне не атрымалі свабоды і зямлі, іх становішча не палепшылася, а пагоршылася.)* Якую ж свабоду тады атрымалі сяляне? Знайдзіце у тэксце і зачытайце адказ. *(Сяляне станавіліся свабоднымі ад свайго пана.)*

**Настаўнік.** Пераходзім да трэцяга пункту нашага плана: “Францішак Багушэвіч -- абаронца сялян”. Абаронцамі сялян станавіліся адукаваныя людзі, такія як адвакаты, пісьменнікі, урачы. І адным з іх быў Францішак Багушэвіч. Разгледзьце яго партрэт у падручніку на с. 91. Ф. Багушэвіч -- [беларускі](http://be.wikipedia.org/wiki/%D0%91%D0%B5%D0%BB%D0%B0%D1%80%D1%83%D1%81%D1%8C" \o "Беларусь) грамадскі дзеяч, паэт, празаік, публіцыст і перакладчык. Нарадзіўся ён у фальварку Свіраны на Віленшчыне ў сям'і збяднелага шляхціца. Вучыўся ў Віленскай гімназіі і непрацяглы час у Пецярбургскім універсітэце. Вярнуўшыся на Радзіму, працаваў настаўнікам. У 1868 г. скончыў Нежынскі юрыдычны ліцэй. Працаваў памочнікам справавода, судовым следчым на Украіне і Расіі, вёў пераважна справы сялян і гарадской беднаты. Прачытайце ў падручніку інфармацыю пра Ф. Багушэвіча, знайдзіце дадатковыя звесткі з яго біяграфіі, якія не былі агучаны.

У якасці праверкі вучням прапануецца ўставіць прапушчаныя ў тэксце словы *(слайд 18)*.

*Абаронцам працоўнага люду стаў …, які нарадзіўся ў … . Дзяцінства яго прайшло сярод … . Скончыўшы … , ён працаваў … у судзе. Зборнік вершаў песняра сялянскай долі называўся …. Паэт падпісваў свае творы псеўданімам ….*

**Настаўнік.** Камень Ф. Багушэвіча знаходзіцца ва ўрочышчы Лысая гара, што недалёка ад вёскі Кушляны (Смаргонскі раён). Ля валуна паэт сустракаўся з сябрамі, хаваў пад ім рукапісы і забароненыя публікацыі. На бакавой грані каменя сябры класіка беларускай літаратуры высеклі надпіс "PAMIECI MACIEJA BURACZKA 1900 R" *(Вучні разглядваюць малюнак, на якім паказаны валун з адпаведным надпісам – слайд 19.)* Да чаго заклікаў Ф. Багушэвіч наш народ? *(Берагчы і шанаваць родную мову.)* Пацвердзіце адказ радкамі з тэксту. Якія словы могуць служыць для нас запаветам? *(Не пакідайце ж мовы нашай беларускай, каб не умёрлі!)*

Вучням прапануецца выканаць тэст, адзначыць знакам “плюс” праўдзівыя выказванні, “мінусам” памылковыя:

* + - *Багушэвіч заўсёды падтрымліваў просьбы паноў.*
    - *Абараніць чалавечую годнасць мужыка ён спрабаваў праз вершы.*
    - *Зборнік вершаў Францішка Багушэвіча называецца “Гуслі беларускія”.*
    - *Ф. Багушэвіч заклікаў беларускі народ берагчы і шанаваць родную мову.*

**Гімнастыка для вачэй**

**ІV. ЗАМАЦАВАННЕ ВЫВУЧАНАГА МАТЭРЫЯЛУ**

**Настаўнік.** Пра якого песняра сялянскай долі мы даведаліся сёння на ўроку? *(Ф. Багушэвіч.)* Паглядзіце на помнік, устаноўлены Ф. Багушэвічу на галоўнай плошчы Жупранаў *(слайд 20)*. Францішак Багушэвіч памёр 28 красавіка 1900 г. Пахаваны ў Жупранах. На ўшанаванне памяці паэта, празаіка і публіцыста ў 1958 г. на плошчы ў скверы пастаўлены помнік -- бюст на пастаменце з дзвюх неапрацаваных гранітных глыб. Рысы твару перададзены з партрэтным падабенствам: высокі лоб, шырокая барада, вусы, цвёрды сканцэнтраваны позірк. Сурдут з высокай засцежкай, накінуты на плечы плашч дапаўняюць характарыстыку вобраза. У 1975 г. на магіле пастаўлена стэла з барэльефнай выявай паэта. Як вы лічыце:

* Чаму ўстаноўлены Ф. Багушэвічу помнік?
* Калі сяляне сталі прыгоннымі?
* У якім годзе было адменена прыгоннае права?

**Работа на картках.**

А. Злучы стрэлкай пачатак сказа з яго канцом.

*1. Ф. Багушэвіч багаты чалавек, які валодаў зямлёй і сялянамі.*

*2. Мацей Бурачок напісаў зборнік вершаў пясняр сялянскай долі.*

*3. Пан -- гэта сяляне, якія належалі панам.*

*4. Прыгонныя сяляне - гэта “Дудка беларуская”.*

Б. Знайдзі лішняе.

*Францішак Багушэвіч -- гэта* [*беларускі*](http://be.wikipedia.org/wiki/%D0%91%D0%B5%D0%BB%D0%B0%D1%80%D1%83%D1%81%D1%8C)*грамадскі дзеяч, лётчык, паэт, касманаўт, электрык, празаік, публіцыст і перакладчык.*

Знайдзіце партрэт Францішка Багушэвіча сярод прапанаваных*(слайд 21)*.

**V. ПАДВЯДЗЕННЕ ВЫНІКАЎ.**

* Пра якого песняра сялянскай долі мы даведаліся на ўроку?
* Чые правы абараняў Францішак Багушэвіч?
* Ці ёсць зараз у нас сяляне? Дзе жывуць?
* Як дапамагае зямля сучасным сялянам? (Настаўнік дапамагае вучням усвядоміць ролю сельскай гаспадаркі для насельніцтва нашай краіны.)

**VI. ДАМАШНЯЕ ЗАДАННЕ.**

а) агульнае: прачытаць апавяданне «Пясняр сялянскай долі» (с. 89 -- 91), выканаць заданні пасля тэксту;

б) творчае: падрыхтаваць вуснае апавяданне па малюнку на с. 90.

**VII. РЭФЛЕКСІЯ.** *(Слайд 22)*

**Настаўнік.** Калі на ўроку было цікава, вы атрымалі новыя веды -- пастаўце смайлік з адпаведным настроем да рукзачка.

Калі ўзнікалі цяжкасці -- пастаўце смайлік з адпаведным настроем да чарапахі.

Калі вы сумняваліся і блыталіся ў сваіх ведах -- пастаўце смайлік з адпаведным настроем каля мяча.

Калі было цяжка, вы нічога не зразумелі, не зможаце адказаць на пытанні па гэтай тэме, то пастаўце смайлік з адпаведным настроем да пытальніка.

**Настаўнік.** Мы сёння добра папрацавалі! Дзякуй вам за работу!

**Д. І**. **Корж**, настаўнік пачатковых класаў

Ляскавіцкая СШ Петрыкаўскага р-на.